Document ID: 32002R0311

Padomes Regula (EK) Nr. 311/2002
(2002. gada 18. februāris),
ar ko piemēro galīgo antidempinga maksājumu attiecībā uz dažu Honkongas un Korejas Republikas izcelsmes magnētisko disku (3,5 collu mikrodisku) importu
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes Regulu (EK) Nr. 384/96 (1995. gada 22. decembris) par aizsardzību pret importu par dempinga cenām no valstīm, kas nav Eiropas Kopienas dalībvalstis [1], un jo īpaši tās 11. panta 2. punktu,
ņemot vērā Komisijas priekšlikumu, kas iesniegts pēc apspriešanās ar Padomdevēju komiteju,
tā kā:
A. VISPĀRĪGA INFORMĀCIJA
1. Procedūra
Iepriekš veiktās izmeklēšanas
(1) Padome 1994. gada septembrī ar Regulu (EK) Nr. 2199/94 [2] ieviesa galīgos antidempinga pasākumus saistībā ar dažu Honkongas un Korejas Republikas ("Korejas") izcelsmes magnētisko disku ("3,5 collu mikrodisku") importu.
Procedūras, kas skar citas valstis
(2) Jāatgādina, ka bez pasākumiem saistībā ar 3,5 collu mikrodiskiem, kuru izcelsme ir Honkongā un Korejā, ieviesa galīgos antidempinga maksājumus par 3,5 collu mikrodisku importu, kuru izcelsme ir Japānā, Taivānā un Ķīnas Tautas Republikā [3], kā arī Indonēzijā [4]. Pasākumus saistībā ar 3,5 collu mikrodisku ievešanu, kuru izcelsme ir Japānā, Taivānā un Ķīnas Tautas Republikā, pašlaik izvērtē, jo tiem beidzas piemērošanas termiņš [5].
(3) 1999. gada decembrī precizēja, uz kādiem ražojumiem attiecas šie pasākumi. Atklājās, ka neviens no pašreizējiem antidempinga pasākumiem saistībā ar 3,5 collu mikrodiskiem neattiecas uz mikrodiskiem ar 120 MB vai lielāku ietilpību, kas ražoti pēc servomehānisma optiski nepārtrauktās vadības tehnoloģijas vai servomehānisma magnētisko sektoru vadības tehnoloģijas [6].
Pašreizējā izmeklēšana
(4) Pēc paziņojuma publicēšanas sakarā ar to, ka drīz beidzas termiņš antidempinga pasākumiem, kas piemērojami 3,5 collu mikrodisku importam, kura izcelsme ir Honkongā un Korejā, Komisija 1999. gada jūnijā saņēma lūgumu izvērtēt šos pasākumus saskaņā ar Regulas (EK) Nr. 384/96 ("pamatregula") 11. panta 2. punktu. Šo lūgumu iesniedza Eiropas diskešu ražotāju komiteja ("Diskma") ražotāju vārdā, kuru kopējā produkcija veido ievērojamu daļu no 3,5 collu mikrodisku ("attiecīgo ražojumu") kopējās ražošanas Kopienā. Lūgums pamatots ar to, ka, beidzoties šo pasākumu termiņam, iespējams, turpināsies vai atkārtosies dempinga gadījumi, radot zaudējumus Kopienas ražošanas nozarei.
(5) Pēc apspriešanās ar padomdevēju komiteju konstatējusi, ka būtu pietiekams pamatojums uzsākt pārskatīšanas procedūru sakarā ar pasākumu termiņa beigām, Komisija uzsāka izmeklēšanu [7] saskaņā ar pamatregulas 11. panta 2. punktu.
Izmeklēšanas laika posms
(6) Izmeklēšana saistībā ar dempinga turpināšanās un atkārtošanās iespējamību aptvēra laiku no 1998. gada 1. septembra līdz 1999. gada 31. augustam ("izmeklēšanas laiks"). Tendenču izpēte saistībā ar zaudējumu turpināšanās un atkārtošanās iespējamību aptvēra laika posmu no 1995. gada līdz izmeklēšanas laika beigām ("analizētais laika posms").
2. Puses, ko skar izmeklēšana
(7) Komisija oficiāli paziņoja četriem Kopienas ražotājiem, kas atbalstīja lūgumu, kā arī tai zināmajiem iesaistītajiem ražotājiem eksportētājiem un importētājiem, kā arī eksportētājvalstu pārstāvjiem par izmeklēšanas sākšanu un nodrošināja tieši iesaistītajām pusēm iespēju rakstiski izklāstīt savu viedokli un lūgt, lai tās uzklausa.
(8) Komisija izsūtīja anketas visām tai zināmajām iesaistītajām pusēm un saņēma izsmeļošas atbildes no trim Kopienas ražotājiem ("Kopienas ražotājiem, kas sadarbojās") un viena nesaistīta Honkongas izcelsmes 3,5 collu mikrodisku importētāja. Neviena izsmeļoša atbilde netika saņemta no Honkongas vai Korejas ražotājiem eksportētājiem.
(9) Komisija savāca un pārbaudīja visu informāciju, kas, pēc tās ieskatiem, būtu vajadzīga, lai noteiktu dempinga un zaudējumu turpināšanās vai atkārtošanās iespējamību un lemtu par to, vai šo pasākumu saglabāšana nebūtu pretrunā Kopienas interesēm.
Pārbaudes veica turpmāk norādīto uzņēmējsabiedrību telpās.
Kopienas ražotāji, kas sadarbojās:
- Sentinel N.V., Bodema, Beļģija,
- Computer Support Italcard srl, Milāna, Itālija,
- Datarex srl, Asemini, Itālija.
Importētāji:
- Datamatic srl, Milāna, Itālija.
3. Attiecīgie ražojumi un līdzīgi ražojumi
Attiecīgie ražojumi
(10) Attiecīgie ražojumi ir tie paši ražojumi, saistībā ar kuriem veikta sākotnējā izmeklēšana, - kā norādīts turpmāk, tie ir 3,5 collu mikrodiski ar KN kodu ex85232090, ko izmanto kodētas elektroniskās ciparu informācijas ierakstīšanai un glabāšanai, izņemot 3,5 collu mikrodiskus ar 120 MB vai lielāku ietilpību, kas ražoti pēc servomehānisma optiski nepārtrauktās vadības tehnoloģijas vai servomehānisma magnētisko sektoru vadības tehnoloģijas.
(11) Ir pieejami dažādi 3,5 collu mikrodisku modeļi, kas atšķiras pēc dažādiem rādītājiem, piemēram, ietilpības, formatēšanas, sertifikācijas pakāpes (raksturlielums, ko izmanto pārbaudot mikrodiska kvalitāti un kas ietekmē tā tirgus vērtību) un pēc tā, kādā veidā tos laiž pārdošanā, proti, vai tos pārdod kā firmas vai kā masveida ražojumus. Neraugoties uz to, ka pastāv dažādi 3,5 collu mikrodisku modeļi, tie īpaši neatšķiras pēc savām fizikālajām pamatīpašībām un tehnoloģijas un ir lielā mērā savstarpēji aizvietojami.
(12) Tādēļ iepriekš minētie 3,5 collu mikrodiski ir uzskatāmi par vienādiem ražojumiem.
Līdzīgi ražojumi
(13) Atšķirīgie 3,5 collu mikrodisku modeļi, kas aplūkoti iepriekš un ko ražo un pārdod Kopienā, kā arī mikrodiski, ko ražo un pārdod attiecīgajās valstīs vai ieved Kopienā, ir līdzīgi pēc savām fizikālajām pamatīpašībām un tehnoloģijas un ir lielā mērā savstarpēji aizvietojami. Tāpēc tie ir uzskatāmi par līdzīgiem ražojumiem pamatregulas 1. panta 4. punkta nozīmē.
B. DEMPINGA TURPINĀŠANĀS VAI ATKĀRTOŠANĀS IESPĒJAMĪBA
1. Vispārīgas piezīmes
(14) Sākotnējās izmeklēšanas laikā 3,5 collu mikrodisku imports no Honkongas veidoja ievērojamu tirgus daļu, apmierinot vairāk nekā 10 % Kopienas patēriņa. Pēc antidempinga pasākumu ieviešanas šī tirgus daļa 1997. gadā samazinājās līdz 5,5 % un šīs izmeklēšanas laikā tā atbilda 7,3 % kopējā Kopienas patēriņa.
(15) Korejas importpreču tirgus daļa sākotnējās izmeklēšanas laikā veidoja vairāk nekā 2 % kopējā Kopienas patēriņa. Pēc antidempinga pasākumu ieviešanas Korejas importpreču tirgus daļa ievērojami saruka, un izmeklēšanas laikā tā atbilda mazāk kā 0,2 % no attiecīgo ražojumu kopējā patēriņa Kopienā.
(16) Attiecībā uz Honkongu, četras no 10 aptaujātajām uzņēmējsabiedrībām atsūtīja atbildi, paziņojot, ka tās vairs neražo vai nepārdod attiecīgos ražojumus Kopienai. Pārējās uzņēmējsabiedrības vispār neatbildēja uz anketu.
(17) Korejas gadījumā, neviena no abām termiņa izvērtēšanas lūgumā nosauktajām uzņēmējsabiedrībām uz anketu neatbildēja. Izmeklēšanas laikā neizdevās gūt apliecinājumu tam, ka Korejā būtu arī citi ražotāji eksportētāji. Jāatgādina, ka tikai viena uzņēmējsabiedrība sadarbojās tās izmeklēšanas gaitā, kuras rezultātā pieņēma antidempinga pasākumus.
(18) Šādos apstākļos atzinumus par Honkongu un Koreju sniedza, pamatojoties uz pieejamiem faktiem, saskaņā ar pamatregulas 18. pantu.
2. Dempinga turpināšanās
a) Honkonga
Normālā vērtība
(19) Ņemot vērā nevēlēšanos sadarboties, normālo vērtību noteica pamatojoties uz informāciju, kas sniegta termiņa izvērtēšanas lūgumā, kura bija vienīgā drošā informācija, ko izdevās iegūt. Sākotnējā izmeklēšanā noteiktā normālā vērtība nebija izmantojama, jo šajā laika posmā ir ievērojami pazeminājušās attiecīgo ražojumu cenas un ražošanas izmaksas visos zināmajos starptautiskajos tirgos.
(20) Lūgumā norādītā normālā vērtība bija noteikta atsevišķi masveida un firmas/iesaiņotiem mikrodiskiem, attiecīgo ražojumu ražošanas izmaksās Eiropas Kopienā iekļaujot saprātīgu peļņas normu (10 %, tāpat kā sākotnējā izmeklēšanā). Ņemot vērā to, ka attiecībā uz eksporta cenu ir pieejami tikai Eurostat dati, kur nav uzrādītas cenas dažādiem modeļiem, noteica vidējo svērto normālo vērtību. Svēršanu veica, izmantojot masveida un firmas/iesaiņoto mikrodisku eksporta daļu Kopienā, balstoties uz nedaudzajām ievešanas rēķiniem, kas bija pieejami. Pamatojoties uz šo informāciju, noteica, ka masveida 3,5 collu mikrodisku tirdzniecība veido gandrīz 80 % mikrodisku importa Kopienā, turpretim atlikušie 20 % ietver firmas/iesaiņotus mikrodiskus.
(21) Honkongas Ekonomikas un tirdzniecības birojs (Hong Kong Economic and Trade Office - "HKETO") iebilda pret termiņa izvērtēšanas lūgumā norādīto ražošanas izmaksu iespējamo izmantošanu, nosakot Honkongas eksporta normālo vērtību. Tomēr vienīgā HKETO piedāvātā alternatīva paredz izmantot iekšzemes pārdošanas apjomus vai ražošanas izmaksas Honkongā. Tā kā neviena no šīm metodēm nebija izmantojama nesadarbošanās dēļ, lūguma iesniedzēja iesniegtie pierādījumi joprojām bija vienīgā drošākā informācija, kas ir Komisijas rīcībā. Pēc informācijas izziņošanas HKETO apgalvoja, ka tā vietā normālo vērtību vajadzējis noteikt, balstoties uz Honkongas eksportu uz citām valstīm, pēc Honkongas tirdzniecības statistikas datiem. Šo iebildumu noraidīja, jo šādi tirdzniecības statistikas dati (starptautiskā sešciparu nomenklatūra: Harmonizētā sistēma) bez minētajiem ražojumiem ietver arī citus ražojumus.
Eksporta cena
(22) Ņemot vērā nevēlēšanos sadarboties, eksporta cenu noteica, pamatojoties uz Eurostat datiem. Taču Eurostat dati (par atsevišķiem mēnešiem un dalībvalstīm) dažreiz uzrāda pārāk augstu vienības vērtību, kas ir pilnīgi nesavienojama ar 3,5 collu mikrodisku pārdošanas cenām Kopienā. Tas var būt izskaidrojams ar to, ka citi ražojumi, piemēram, ierakstāmie kompaktdiski ir reģistrēti ar 3,5 collu mikrodisku KN kodu. Tāpēc Eurostat datus, kas attiecas uz izmeklēšanas laiku, precizēja, izslēdzot ikmēneša datus, kuru vidējā vienības vērtība pārsniedz EUR 0,17 par vienību. Šāda pieeja izrādījās pārāk piesardzīga, jo:
- Honkongas eksporta cenas, kas uzrādītas termiņa izvērtēšanas lūgumā, ir krietni zem šīs robežvērtības. Importa cenas, kas norādītas rēķinos, kurus iesniedza vienīgais nesaistītais importētājs Kopienā, kas sadarbojās, un kuri tomēr veido tikai nelielu daļu no kopējā Honkongas importa apjoma, arī bija krietni zemākas,
- robežvērtība EUR 0,17 par vienību atbilst nesaistīto importētāju/Kopienas ražotāju 3,5 collu mikrodisku tālākās pārdošanas/pārdošanas vidējai svērtajai cenai Kopienas tirgū izmeklēšanas laikā. Svēršanu veica, pamatojoties uz Kopienas ražošanas nozares pārdošanas apjomiem un jebkuras izcelsmes 3,5 collu mikrodisku kopējo ieveduma apjomu. Faktiski uzskatīja, ka Honkongas importpreces nevarētu tikt ievestas par tādu vidējo CIF cenu uz Kopienas robežas, kas pārsniedz vidējās tālākās pārdošanas/pārdošanas cenas, kuras dominē Kopienas tirgū.
HKETO apgalvoja, ka iepriekš minētā metode esot patvaļīga un nepareiza un ka eksporta cenu vajadzējis rēķināt, izmantojot saskaņā ar KN kodu norādīto preču kopējo vērtību un daudzumu. Šo iebildumu noraidīja iepriekš izklāstīto iemeslu dēļ.
Salīdzinājums
(23) Normālo vērtību un eksporta cenu salīdzināja, pamatojoties uz ražotāja cenu, saskaņā ar pamatregulas 2. panta 10. punktu. Veica pienācīgu korekciju, ņemot vērā dažādas transporta, apdrošināšanas, pārkraušanas, iekraušanas un papildu izmaksas, kas izriet no termiņa izvērtēšanas lūgumā ietvertās informācijas.
Dempinga starpība
(24) Vidējo svērto normālo vērtību salīdzināja ar vidējo svērto eksporta cenu Kopienā saskaņā ar pamatregulas 2. panta 11. punktu.
(25) Veicot šo salīdzinājumu, atklājās, ka dempinga starpība svārstās no 10 % līdz 15 % un tā ir vienāda ar summu, par kādu normālā vērtība pārsniedz eksporta cenu, kas izteikta procentos no CIF importa cenas uz Kopienas robežas pirms muitas nodokļa nomaksas. Šo lielumu var salīdzināt ar atlikušo dempinga starpību 27,4 %, kas noteikta sākotnējās izmeklēšanas gaitā (atsevišķos gadījumos dempinga starpība svārstījās no 6,7 % līdz 13,3 %).
(26) Ja salīdzinātu normālo vērtību, kas aprēķināta saskaņā ar 17. līdz 19. punktu, ar eksporta cenām, kuras gūtas no rēķiniem, ko sniedzis nesaistītais importētājs, kurš sadarbojās, dempinga starpība būtu vēl lielāka. Taču, kā jau minēts iepriekš, šis importētājs pārstāv tikai samērā nelielu daļu no kopējā Honkongas importa.
Secinājums
(27) Iepriekš minētie dati, kas balstās uz ievērojamiem eksporta apjomiem, liecina par to, ka turpinās Honkongas izcelsmes 3,5 collu mikrodisku ievešana par dempinga cenām.
b) Koreja
Metodoloģija
(28) Attiecībā uz Koreju normālo vērtību un eksporta cenu noteica pēc tās pašas metodoloģijas, kas aplūkota iepriekš saistībā ar Honkongu, lai gan Korejas gadījumā nebija pieejami importpreču rēķini no nesaistīta importētāja, kas sadarbotos. Arī normālās vērtības un eksporta cenas salīdzinājumu veica pēc tās pašas metodoloģijas, kā Honkongas gadījumā. Tomēr ir jāpiebilst, ka šajā gadījumā, izmeklējot dempinga turpināšanos, iegūtie rezultāti nav tik pārliecinoši, ņemot vērā nelielo Korejas importa apjomu, kā tas norādīts 49. apsvērumā.
Dempinga starpība
(29) Vidējo svērto normālo vērtību salīdzināja ar vidējo svērto eksporta cenu Kopienā saskaņā ar pamatregulas 2. panta 11. punktu.
(30) Veicot šo salīdzinājumu, atklājās, ka dempinga starpība svārstās no 20 % līdz 25 % un ir vienāda ar summu, par kādu normālā vērtība pārsniedz eksporta cenu, kas izteikta procentos no CIF importa cenas uz Kopienas robežas pirms muitas nodokļa nomaksas. Šo lielumu var salīdzināt ar dempinga starpību 8,1 %, kas noteikta sākotnējās izmeklēšanas gaitā.
Secinājums
(31) Iepriekš minētie dati liecina par to, ka turpinās Korejas izcelsmes 3,5 collu mikrodisku ievešana par dempinga cenām, lai arī šis secinājums balstās uz ļoti nelielu importa apjomu.
3. Dempinga atkārtošanās iespējamība
a) Honkonga
(32) Sākotnējās izmeklēšanas laikā 3,5 collu mikrodisku imports no Honkongas aptvēra ievērojamu tirgus daļu, apmierinot vairāk nekā 10 % Kopienas patēriņa. Pēc antidempinga pasākumu ieviešanas šī tirgus daļa 1997. gadā samazinājās līdz 5,5 % un izmeklēšanas laikā tā veidoja 7,3 % no kopējā Kopienas patēriņa. Būtu arī jāpiebilst, ka, beidzoties izmeklēšanas laikam, imports no Honkongas ievērojami saruka.
(33) Kad uzsāka izmeklēšanu, HKETO pārstāvji apgalvoja, ka Honkongā ir tikai viens ražotājs, kas eksportē 3,5 collu mikrodiskus un vēl aktīvi darbojas tirgū, un ka šīs uzņēmējsabiedrības ražošanas jauda, veicot eksportu, ir pārāk ierobežota, lai nodarītu zaudējumus Kopienas ražošanas nozarei, pat ja beigsies antidempinga maksājumu termiņš. Pēc informācijas izziņošanas HKETO pārstāvji turklāt apgalvoja, ka, beidzoties izmeklēšanas laikam, mikrodisku ražošana Honkongā vispār ir pārtraukta un tāpēc dempinga atkārtošanās iespējamība vairs nepastāv.
(34) Šajā sakarā būtu jānorāda, ka visā analizētajā laika posmā Honkongai piederēja ievērojama tirgus daļa (galvenokārt ap 7 %). Turklāt 3,5 collu mikrodisku imports no Honkongas ievērojami saruka, beidzoties izmeklēšanas laikam, toties proporcionāli palielinājās šo ražojumu imports no Makao, uz ko antidempinga pasākumi neattiecas. Pēc informācijas izziņošanas HKETO paziņoja, ka, beidzoties izmeklēšanas laikam, Honkongas izcelsmes mikrodisku ražošana un eksports uz Kopienu ir pārtraukts. Tas tomēr nevar atsvērt faktu, ka attiecīgās ražotnes ir viegli pārvietojamas un, atceļot aizsardzības pasākumus, ir iespējams, ka daži ražotāji eksportētāji pārcels ražošanu atpakaļ uz Honkongu vai atsāks eksportu, ja tas ir apturēts tikai uz laiku. Vēl ir jāpiebilst, ka, ražotājiem eksportētājiem neizrādot vēlēšanos sadarboties izmeklēšanas laikā, nebija iespējams noskaidrot, vai eksporta dempinga avots/avoti, beidzoties izmeklēšanas laikam patiešām ir pārtraukuši savu darbību.
b) Koreja
(35) Tirgus daļa, ko veidoja Korejas imports, sākotnējās izmeklēšanas laikā apmierināja vairāk nekā 2 % no kopējā patēriņa Kopienā. Pēc antidempinga pasākumu ieviešanas Korejas importa tirgus daļa ievērojami samazinājās un izmeklēšanas laikā veidoja mazāk kā 0,2 % no attiecīgo ražojumu kopējā patēriņa Kopienā. Tādēļ apsvēra, vai vispār pastāv risks, ka varētu atkārtoties Korejas imports par dempinga cenām.
(36) Termiņa izvērtēšanas lūgumā bija nosauktas divas uzņēmējsabiedrības, kas ražo attiecīgos ražojumus, tomēr neviena no tām nesadarbojās. Sākotnējās izmeklēšanas laikā eksports Kopienā, ko veica viens no šiem diviem ražotājiem, veidoja visai ievērojamu daļu no tā kopējā pārdošanas apjoma. Turklāt šīs uzņēmējsabiedrības ražošanas jauda jau agrāk spēja apmierināt ievērojamu daļu Kopienas patēriņa (gandrīz 5 %). Tā kā šī uzņēmējsabiedrība nesadarbojās, var pieņemt, ka Korejā vēl pastāv ievērojamas neizmantotas ražošanas jaudas, ko varētu izmantot, ja atceltu šos pasākumus. Pieejamā informācija liecina par to, ka šis ražotājs turpina ražot attiecīgos ražojumus.
(37) Turklāt, ņemot vērā to, cik viegli var pārvietot attiecīgās ražotnes, nevar izslēgt varbūtību, ka daži ražotāji eksportētāji pārcels savas ražotnes atpakaļ uz Koreju, ja viņi ir pārcēluši ražošanu ārpus Korejas.
(38) Tā kā Korejas importpreces ieveda par dempinga cenām, lai arī ierobežotā daudzumā, un tā kā valstī, pēc visa spriežot, pastāv brīvas ražošanas jaudas, kā arī ņemot vērā ražošanas pārcelšanas iespējamību, var secināt, ka, atceļot pasākumus, iespējams, atkārtosies eksporta dempings lielā apjomā.
C. KOPIENAS RAŽOŠANAS NOZARES DEFINĪCIJA
(39) Izmeklēšanas laikā 3,5 collu mikrodiskus Kopienā ražoja:
- trīs Kopienas ražotāji, kas pilnā mērā sadarbojās ar Komisiju izmeklēšanas laikā,
- vēl viens ražotājs, kas atbalstīja termiņa izvērtēšanas lūgumu, bet neiesniedza datus,
- citi uzņēmēji, kas saistīti ar Japānas, Taivānas un Ķīnas ražotājiem eksportētājiem.
(40) Līdzīgi kā iepriekšējo procedūru laikā, Komisija konstatēja, ka Kopienas ražošanas nozares stāvokļa novērtējums būs sagrozīts, ja no "Kopienas produkcijas" definīcijas neizslēgs Kopienas ražotājus, kas ir saistīti ar tiem ražotājiem no iepriekšējās izmeklēšanas procedūrās iesaistītajām valstīm, kuri, kā atklājās, veikuši attiecīgā ražojuma dempingu. Tādēļ to uzņēmēju produkcija, kuri saistīti ar ražotājiem attiecīgajās valstīs, ir izslēgta no "Kopienas produkcijas" definīcijas.
(41) Produkcija, ko ražo trīs Kopienas ražotāji, kuri sadarbojās, un vēl viens ražotājs, kas atbalstīja lūgumu, tādēļ ir pieskaitāma Kopienas produkcijai pamatregulas 4. panta 1. punkta nozīmē.
(42) HKETO apgalvoja, ka uzņēmējsabiedrības, kas saistītas ar Japānas, Taivānas vai citiem Kopienai nepiederošiem ražotājiem, nevajadzētu izslēgt no Kopienas produkcijas definīcijas, kā arī norādīja, ka šāda izslēgšana vājina lūguma iesniedzēju pozīciju.
(43) Kā paskaidrots iepriekš, šos ražotājus izslēdza no Kopienas produkcijas definīcijas tādēļ, ka konstatēja viņu saistību ar pusēm, kas izmantojušas dempingu Kopienas tirgū, turklāt netika minēti iemesli, kāpēc no šādas pieejas būtu jāatsakās, veicot izmeklēšanu sakarā ar termiņa izvērtēšanu. Turklāt, pat tad, ja ņem vērā šos ražotājus, Kopienas ražotāji, kas sadarbojās, joprojām pārstāv vairāk nekā 25 % Kopienas ražošanas. Tāpēc HKETO iebildumu noraidīja.
(44) Ņemot vērā iepriekš teikto, kā arī Kopienas ražotāju, kas sadarbojās, ievērojamo īpatsvaru, kas šajā gadījumā pārstāv vairāk nekā 75 % Kopienas produkcijas, viņi tādējādi ir pieskaitāmi pie Kopienas ražošanas nozares pamatregulas 4. panta 1. punkta un 5. panta 4. punkta nozīmē. Turpmāk tekstā viņus dēvē par "Kopienas ražošanas nozari".
D. KOPIENAS MIKRODISKU TIRGUS
1. Vispārīgas piezīmes
(45) 3,5 collu mikrodisku tirgus ir sasniedzis zināmu attīstības pakāpi, un to pašlaik raksturo pieprasījuma kritums. Citi ražojumi, piemēram, ZipTM diski, pārējie lielietilpības mikrodiski, piemēram, HiFD un magnētoptiskie datu nesēji, piemēram, ierakstāmie kompaktdiski (CD-R), pakāpeniski pārņem 3,5 collu mikrodisku tirgus daļu. Tomēr, ņemot vērā lielo skaitu personālo datoru, kas aprīkoti ar 3,5 collu mikrodisku diskdzini (pašlaik ap 30 miljoni vienību Kopienā), ir skaidrs, ka Kopienā arī turpmāk būs vajadzība pēc šiem mikrodiskiem. Turklāt, kā liecina nesena tirgus izpēte, lielākā daļa personālo datoru ražotāju turpina aprīkot savus pamatkonfigurācijas skaitļotājus ar 3,5 collu diskdzini. Pieņem, ka līdz 2002. gadam Kopienā būs 38 miljoni mikrodisku diskdziņu. Tāpēc mikrodisku tirgum Kopienā arī turpmāk būs liela nozīme.
2. 3,5 collu mikrodisku patēriņš Kopienas tirgū
(46) Kopienas patēriņa dati balstās uz informāciju, kas ietverta termiņa izvērtēšanas lūgumā un salīdzināta ar pārbaudītiem ražošanas un pārdošanas datiem, ko sniegusi Kopienas ražošanas nozare, kā arī ar Eurostat sniegto kopējo importa apjomu.
(47) Tomēr Eurostat datos 3,5 collu mikrodiski veido tikai daļu no attiecīgās KN pozīcijas. Uzskatīja, ka analizētajā laika posmā tie veido šīs pozīcijas lielāko daļu, jo pārējo mīksto magnētisko disku tirgus daļa ir visai niecīga. Komisija noskaidroja, ka 1998. un 1999. gadā daži ierakstāmie kompaktdiski (CD-R) tika nepareizi deklarēti muitas iestādēs, iekļaujot tos šajā KN pozīcijā. Lai novērstu šādas nepareizās deklarēšanas sekas, importa apjomus precizēja, izmantojot detalizētu konfidenciālu statistikas informāciju.
(48) Analizētajā laika posmā patēriņš samazinājās par 50 %.
Kopējais 3,5 collu mikrodisku patēriņš Kopienā | 1995 | 1996 | 1997 | 1998 | Izmeklēšanas laiks |
Miljoni vienību | 1300 | 1100 | 1000 | 800 | 650 |
1995. gada indekss = 100 | 100 | 85 | 77 | 62 | 50 |
3. Imports no attiecīgajām valstīm
Iepriekšēja piezīme
(49) Sadarbības trūkuma dēļ, aprēķinot importa apjomus, izmantoja Eurostat un muitas informāciju (TARIC). Attiecībā uz Honkongu Komisija izmantoja 1995. līdz 1998. gada muitas informāciju par attiecīgo ražojumu. Uzskatīja, ka izmeklēšanas laikā 20 % tirdzniecības, ko Eurostat reģistrējis attiecīgajā pozīcijā, var būt saistīti ar ierakstāmo kompaktdisku nepareizu deklarēšanu, un šos apjomus attiecīgi koriģēja, turpretim cenas aprēķināja, kā tas paskaidrots 20. punktā. Attiecībā uz Koreju, nosakot apjomus un cenas, visā analizētajā laika posmā izmantoja muitas informāciju.
Apjoms un tirgus daļa
(50) Kopienā ievesto 3,5 collu mikrodisku daudzuma izmaiņas, kas noteiktas pēc iepriekš minētās metodes, bija šādas.
Imports Kopienā (miljonos vienību) un tirgus daļa (%) | 1995 | 1996 | 1997 | 1998 | Izmeklēšanas laiks |
Imports no Honkongas | 89,1 | 72 | 54,7 | 62,1 | 47,2 |
Honkongas tirgus daļa | 6,9 % | 6,5 % | 5,5 % | 7,8 % | 7,3 % |
Imports no Korejas | 5,7 | 1,7 | 0,1 | 0,5 | 1,2 |
Korejas tirgus daļa | 0,5 % | 0,2 % | 0 % | 0,2 % | 0,2 % |
Kopējais imports no Honkongas un Korejas | 94,7 | 73,7 | 54,8 | 62,6 | 48,4 |
Honkongas un Korejas kopējā tirgus daļa | 7,3 % | 6,7 % | 5,5 % | 7,8 % | 7,4 % |
(51) Honkongas importa apjoms analizētajā laika posmā samazinājās no 89 miljoniem vienību 1995. gadā līdz 47 miljoniem vienību izmeklēšanas laikā. Honkongas izcelsmes importa tirgus daļa sākotnēji samazinājās no 6,9 % 1995. gadā līdz 5,5 % 1997. gadā, kam sekoja pieaugums 1998. gadā, sasniedzot 7,3 % izmeklēšanas laikā.
(52) Korejas importa apjoms visā analizētajā laika posmā bija neliels, sarūkot no 6 miljoniem vienību 1995. gadā gandrīz līdz nullei 1997. gadā un izmeklēšanas laikā pieaugot nedaudz virs 1 miljona. Visā analizētajā laika posmā Korejas ražojumu tirgus daļa bija niecīga.
Ražotāju eksportētāju cenu politika
(53) Komisija salīdzināja Honkongas un Korejas izcelsmes importpreču vidējās CIF cenas ar Kopienas ražošanas nozares pārdošanas cenām Kopienā.
(54) Veicot šo salīdzinājumu, pamatojoties uz vidējo svērto cenu, secināja, ka Honkongas izcelsmes importa cenas izmeklēšanas laikā bija par 5 % zemākas kā Kopienas ražošanas nozares pārdošanas cenas un Korejas izcelsmes importa cenas izmeklēšanas laikā bija par 14 % zemākas kā Kopienas ražošanas nozares pārdošanas cenas.
4. Imports no citām trešām valstīm
(55) Imports no citām trešām valstīm izmeklēšanas laikā attīstījās šādi. Importpreču izcelsmes valstis galvenokārt bija Indija un Singapūra (attiecīgi 5,7 % un 8,7 % no tirgus daļas).
Imports no citām valstīm (miljonos vienību) | 637,5 | 237,6 | 198,4 | 167,5 | 190,5 |
Citu valstu importa tirgus daļa | 49,0 % | 21,6 % | 19,8 % | 20,9 % | 27,9 % |
5. Kopienas ražošanas nozares stāvoklis
Ražošanas apjoms, jauda un tās izmantošana
(56) Analizētajā laika posmā Kopienas ražošanas nozaresapjoms samazinājās par 30 %. Tajā pašā laika posmā Kopienas ražošanas nozares jaudas izmantošana samazinājās par 29 procentu punktiem.
| 1995 | 1996 | 1997 | 1998 | IL |
Ražošanas apjoms (miljonos vienību) | 225 | 208 | 190 | 178 | 157 |
1995. gada indekss = 100 | 100 | 92 | 84 | 79 | 70 |
Jauda (miljonos vienību) | 234 | 273 | 235 | 240 | 235 |
Jaudas izmantošana | 96 % | 76 % | 81 % | 74 % | 67 % |
Pārdošanas apjoms, tirgus daļa un izaugsme
(57) Analizētajā laika posmā Kopienas ražošanas nozares pārdošanas apjoms samazinājās par 31 %. Kamēr 3,5 collu mikrodisku kopējais patēriņš Kopienā analizētajā laika posmā samazinājās par 50 %, Kopienas ražošanas nozares tirgus daļa pieauga par 6 procentu punktiem. Šis pieaugums liecina par Kopienas ražošanas nozares stāvokļa nostiprināšanos, ko veicināja spēkā esošie antidempinga pasākumi.
Kopienas ražošanas nozares 3,5 collu mikrodisku pārdošanas apjoms Kopienā | 1995 | 1996 | 1997 | 1998 | Izmeklēšanas laiks |
Miljoni vienību | 218 | 205 | 187 | 168 | 149 |
1995. gada indekss = 100 | 100 | 94 | 86 | 77 | 69 |
Tirgus daļa procentos | 17 % | 19 % | 19 % | 21 % | 23 % |
Cenu izmaiņas
(58) Šeit apkopotas cenu izmaiņas Kopienas ražošanas nozarēanalizētajā laika posmā, pārdodot ražojumus nesaistītiem pircējiem. Analizētajā laika posmā cenas kritās par 44 %.
Kopienas ražošanas nozares 3,5 collu mikrodisku cenu izmaiņas | 1995 | 1996 | 1997 | 1998 | Izmeklēšanas laiks |
Vidējā cena par vienību (eiro) | 0,2599 | 0,2065 | 0,1796 | 0,1531 | 0,1453 |
1995. gada indekss = 100 | 100 | 79 | 69 | 59 | 56 |
Preču krājumi
(59) Preču krājumi ir samērā nemainīgi laika gaitā un tādējādinesniedz būtisku papildinformāciju par Kopienas ražošanas nozares stāvokli.
Rentabilitāte, ienākumi no ieguldījumiem un naudas plūsma
(60) Analizētajā laika posmā Kopienas ražošanas nozare bija uzrādījusi finansiālos rezultātus (t.i., zaudējumus), kas krietni atpalika no peļņas lieluma, kuru atzina par piemērotu Kopienas ražošanas nozarei sākotnējā izmeklēšanā. Peļņas dati par 1995. gadu nav pieejami nozares pārstrukturēšanas dēļ. Analizētajā laika posmā kopumā zaudējumi samazinājās no - 5,57 % 1996. gadā līdz - 1,75 % izmeklēšanas laikā.
(61) Ienākumu no ieguldījumiem analizētajā laika posmā nebija, un tie kopumā atbilda rentabilitātes izmaiņām. Naudas plūsma nedaudz uzlabojās atbilstīgi rentabilitātei.
Nodarbinātība, produktivitāte, algas
(62) No 1995. gada līdz izmeklēšanas laikam nodarbināto skaits Kopienas ražošanas nozarē samazinājās par 35 % no 252 līdz 163 darbiniekiem. Attiecīgi viņu produktivitāte tajā pašā laika posmā pieauga par 9 % un algas kopumā samazinājās par 23 % (viena darbinieka alga palielinājās par 19 %).
Ieguldījumi un spēja piesaistīt kapitālu
(63) 3,5 collu mikrodisku ražošana ir kapitālietilpīga, un ražotnes parasti strādā visu gadu 24 stundas diennaktī. Pēc dažiem nenozīmīgiem ieguldījumiem, kas veikti 1995. un 1996. gadā, šajā nozarē kopumā netika veikti nekādi jauni ieguldījumi.
(64) Analizētajā laika posmā tā piedzīvoja tādus zaudējumus, ka pēdējo trīs gadu laikā Kopienas ražošanas nozare nav spējusi rast finansējumu jauniem ieguldījumiem.
Kopienas ražošanas nozares eksports
(65) Analizētajā laika posmā eksports palika nemainīgs, veidojot 2 līdz 3 % no kopējā apgrozījuma.
Dempinga starpība un atgūšanās no iepriekšējā dempinga
(66) Kopienas ražošanas nozares stāvoklis zināmā mērā uzlabojās pēc aizsardzības pasākumu ieviešanas, bet, spriežot pēc tās sliktā finansiālā stāvokļa, nozare nav pilnībā atguvusies no iepriekšējā dempinga.
(67) Ietekmi, ko faktiskā dempinga starpība atstājusi uz Kopienas ražošanas nozares stāvokli izmeklēšanas laikā, neuzskata par būtisku faktoru, veicot pašreizējo termiņa izvērtēšanu, jo maksājumu ieviešanas mērķis ir novērst konstatēto dempingu.
Honkongas Ekonomikas un tirdzniecības biroja (Hong Kong Economic and Trade Office) viedoklis.
(68) HKETO pārstāvji apgalvoja, ka Kopienas ražošanas nozares ekonomiskās darbības rezultāti analizētajā laika posmā esot labi, ņemot vērā pieprasījuma samazināšanos, un nekas neliecinot par tās vājumu. Turklāt, ņemot vērā Honkongas importa apjoma un importpreču vērtības kritumu, varot apšaubīt faktu, ka tās Kopienas ražošanas nozarei būtu radījušas zaudējumus vai arī radīs tos turpmāk.
(69) Šiem apgalvojumiem nevar piekrist. Iepriekš minētā izpēte patiešām liecina par to, ka Kopienas ražošanas nozares stāvoklis ir uzlabojies, neskatoties uz grūtībām sakarā ar pieprasījuma kritumu; tajā pašā laikā var viennozīmīgi secināt, ka nozare vēl nav pilnībā atguvusies no dempinga, ko veica Honkonga un citas valstis, uz kurām attiecās antidempinga pasākumi. Turklāt ir jāuzsver, ka Honkongas imports par dempinga cenām turpinās, par ko liecina secinājums 25. punktā, un Honkonga bija lielākā piegādātāja Kopienai izmeklēšanas laikā, tās tirgus daļai pārsniedzot 7 %. Visbeidzot, sakarā ar pasākumu termiņa izvērtēšanu būtu jāuzsver, ka ir jānoskaidro, vai, beidzoties aizsardzības pasākumu termiņam, pastāv zaudējumu atkārtošanās iespējamība.
Secinājumi
(70) Ņemot vērā iepriekš teikto attiecībā uz Kopienas ražošanas nozares stāvokli, rodas vispārējs iespaids, ka nozares stāvoklis vēl arvien ir smags, neraugoties uz tās tirgus daļas palielināšanos un veiksmīgiem mēģinājumiem ievērojami samazināt ražošanas izmaksas (tās izvērtēšanas laikā ir samazinātas par 40 %). Ražošanas metodes ir pilnveidotas, un uzņēmumi pašlaik ir gandrīz pilnīgi automatizēti, ar mērķi uzlabot darba ražīgumu, saglabāt tirgus daļu un maksimāli palielināt peļņu. Tomēr Kopienas ražošanas nozares finanšu stāvoklis vēl joprojām nav apmierinošs.
E. ZAUDĒJUMU TURPINĀŠANĀS UN/VAI ATKĀRTOŠANĀS IESPĒJAMĪBA
(71) Jāatgādina, ka 33. un 37. punktā ir izdarīts secinājums, ka gan Honkongas, gan Korejas gadījumā pastāv dempinga atkārtošanās iespējamība lielā apjomā.
(72) Iepriekš bija izdarīts secinājums, ka Kopienas ražošanas nozares stāvoklis izmeklēšanas laikā bija apdraudēts.
(73) Beidzoties aizsardzības pasākumu termiņam, Honkongas un Korejas imports par dempinga cenām draud izraisīt cenu kritumu Kopienas ražošanas nozarē, kas jau tā ir krietni pazeminājušās.
(74) Šādos apstākļos Kopienas ražošanas nozare, kas jau tagad nes zaudējumus, nespēs konkurēt ar lieliem preču daudzumiem, ko pārdod par tik zemām cenām, tāpēc ka, pirmkārt, cenu starpība šajā tirgū (mikrodiski ir pielīdzināmi plaša patēriņa precēm) uzreiz izraisa piegādātāju maiņu un, otrkārt, šī Kopienas ražošanas nozare jau ir izmēģinājusi visus vajadzīgos pārstrukturēšanās pasākumus un pašlaik strādā ar ļoti zemām izmaksām. Tāpēc Kopienas ražošanas nozares finanšu stāvoklis var vēl tālāk pasliktināties, apdraudot tās pastāvēšanu.
(75) Ņemot vērā iepriekš minētos atzinumus, var izdarīt secinājumu, ka, beidzoties aizsardzības pasākumu termiņam,iespējams, turpināsies un/vai atkārtosies zaudējumi Kopienas ražošanas nozarei.
F. KOPIENAS INTERESES
1. Vispārēji apsvērumi
(76) Komisija izvērtēja, vai antidempinga pasākumu saglabāšana attiecībā uz 3,5 collu mikrodiskiem būtu Kopienas interesēs. Kā noskaidrojās, pastāv varbūtība, ka turpināsies un/vai atkārtosies dempings, kas rada zaudējumus. Izmeklēšanas laikā arī aplūkoja jautājumu par to, vai pastāv kādas būtiskas intereses, kas liedz saglabāt aizsardzības pasākumus, kā arī ņēma vērā iepriekšējās maksājumu ieviešanas sekas attiecībā uz visām iesaistītajām pusēm.
(77) Jāatgādina, ka iepriekšējā izmeklēšanā neatzina, ka aizsardzības pasākumu pieņemšana būtu pretrunā Kopienas interesēm. Tāpat jāpiebilst, ka, ņemot vērā to, ka šo izmeklēšanu veica sakarā ar termiņa pārskatīšanu, būtu jānoskaidro, piemēram, kā pašreizējie pasākumi ietekmē lietotājus, patērētājus un tirgotājus.
2. Kopienas ražošanas nozares intereses
(78) Ņemot vērā secinājumus par Kopienas ražošanas nozares stāvokli, kas izklāstīti 68. punktā, jo īpaši attiecībā uz peļņas iztrūkumu, Komisija uzskata, ka atteikšanās veikt pasākumus pret dempingu, kas rada zaudējumus, var izraisīt finanšu stāvokļa pasliktināšanos Kopienas ražošanas nozarē.
(79) Kopienas ražošanas nozare ir dzīvotspējīga un var apgādāt tirgu ar ražojumiem, kuri, lai arī sasnieguši augstāko attīstības pakāpi, kalpo kā galvenā informācijas glabāšanas ierīce daudziem datora lietotājiem. Kopienas ražošanas nozare patiešām ir izrādījusi gatavību saglabāt savu konkurētspēju Kopienas tirgū. Tas veikts, piemēram:
a) samazinot cenas līdz minimumam, lai saglabātu savu tirgus daļu;
b) veicinot lielāku konsolidāciju;
c) slēdzot atsevišķas ražotnes;
d) plaši izmantojot mūsdienu ražošanas metodes (piemēram, veicinot mehanizāciju un datorizāciju);
e) pilnveidojot produktivitāti;
f) veicot ieguldījumus citu digitālo datu nesēju ražošanā.
(80) Jānorāda, ka datu nesēju ražošana Kopienā ir tehnoloģiski svarīga joma kopumā. Ražošanas tehnoloģija un Kopienas ražošanas nozares gūtā pieredze, ražojot 3,5 collu mikrodiskus, ir bijusi un arī būs labs pamats turpmākiem jauninājumiem citu saistītu datu nesēju ražošanā. Kopienas ražošanas nozares dzīvotspējas saglabāšana mikrodisku jomā ir ekonomisks priekšnoteikums līdzdalībai augošajā citu datu nesēju tirgū.
3. Nesaistīto importētāju/tirgotāju intereses
(81) Izmeklēšanā sadarbojās tikai viens nesaistīts importētājs. Tas apgalvoja, ka antidempinga maksājumi ierobežojot importu. Tomēr bija skaidri redzams, ka šis importētājs joprojām spēja ievest importpreces. Arī tad, ja aizsardzības pasākumus saglabātu, šī uzņēmējsabiedrība joprojām spētu ievest 3,5 collu mikrodiskus no attiecīgajām valstīm un no citām trešām valstīm, to skaitā no valstīm, uz kurām antidempinga pasākumi neattiecas.
(82) Turklāt importētāja vājā sadarbība šajā gadījumā liek domāt, ka spēkā esošie pasākumi saistībā ar Honkongas un Korejas izcelsmes preču importu nav īpaši ietekmējuši nesaistīto importētāju un 3,5 collu mikrodisku tirgotāju stāvokli Kopienā.
(83) Tāpēc var secināt, ka aizsardzības pasākumu saglabāšana diez vai ietekmēs nesaistīto importētāju un 3,5 collu mikrodisku tirgotāju stāvokli Kopienā.
4. Sastāvdaļu piegādātāju intereses
(84) Jebkura turpmāka Kopienas ražošanas nozares jaudas samazināšanās un/vai stāvokļa pasliktināšanās ne tikai negatīvi ietekmētu nodarbinātību un ieguldījumus pašā nozarē, bet varētu skart arī nozares piegādātājus, to skaitā diskešu korpusu, ripu, aizvaru, rumbu, starpliku un atsperu piegādātājus.
(85) Kopienas ražotāji iegūst lielāko daļu materiālu un sastāvdaļu no piegādātājiem Kopienā. Tāpēc antidempinga pasākumu saglabāšana noteikti būtu sastāvdaļu piegādātāju nozares interesēs Kopienā.
5. Lietotāju un patērētāju intereses
(86) Galvenie 3,5 collu mikrodisku lietotāji ir programmatūras pavairotāji un galapatērētāji. Neviens no tiem šajā termiņa izvērtēšanas izmeklēšanā savu nostāju nepauda. Tādēļ Komisija uzskata, ka šajā sakarā joprojām ir piemērojami sākotnējās izmeklēšanas secinājumi, t.i., izmaksu pieaugumu šajā sektorā, salīdzinot ar kopējām izmaksām, var uzskatīt par nenozīmīgu, un tas tikai nedaudz ietekmēs cenas mazumtirdzniecības patērētājiem vai arī neietekmēs tās nemaz.
(87) Turpretim, beidzoties pasākumu termiņam, Kopienas ražošanas nozares dzīvotspēja būtu nopietni apdraudēta, un tās ražošanas pārtraukšana samazinātu piedāvājumu un konkurenci, tādējādi kaitējot programmatūras pavairotājiem un patērētājiem.
6. Secinājums
(88) Ņemot vērā visu iesaistīto pušu intereses, Komisija secina, ka saistībā ar Kopienas interesēm nav pārliecinošu iemeslu, kāpēc aizsardzības pasākumus nevajadzētu saglabāt.
(89) Izmeklēšanas ilguma dēļ uzskata, ka šiem pasākumiem vajadzētu noteikt četru gadu termiņu.
G. IEROSINĀTIE MAKSĀJUMI
(90) Antidempinga maksājumi, kas ieviesti ar Regulu (EK) Nr. 2199/94, būtu jāsaglabā pašreizējā līmenī, kā norādīts tabulā.
Valsts | Uzņēmējsabiedrība | Maksājuma likme |
Honkonga | Jackin Magnetic Co. Ltd | 7,2 % |
Plantron (HK) Ltd | 6,7 % |
Technosource Industrial Ltd | 13,3 % |
Visas pārējās uzņēmējsabiedrības | 27,4 % |
Korejas Republika | Visas uzņēmējsabiedrības | 8,1 % |
IR PIEŅĒMUSI ŠO REGULU.
1. pants
1. Ar šo piemēro galīgo antidempinga maksājumu par tādu Honkongas un Korejas izcelsmes 3,5 collu mikrodisku ar KN kodu ex85232090 (TARIC kods 85232090*40) importu, ko izmanto kodētas elektroniskās datorinformācijas ierakstīšanai un glabāšanai, izņemot 3,5 collu mikrodiskus ar 120 MB vai lielāku ietilpību, kas ražoti pēc servomehānisma optiski nepārtrauktās vadības tehnoloģijas vai servomehānisma magnētisko sektoru vadības tehnoloģijas.
2. Antidempinga galīgā maksājuma likme, ko piemēro Kopienas brīvas robežpiegādes neto cenai, tabulā norādīto ražotāju ražojumiem pirms muitas nodokļa nomaksas ir šāda.
Valsts | Uzņēmējsabiedrība | AD maksājuma likme | TARIC papildu kods |
Honkonga | Jackin Magnetic Co. Ltd | 7,2 % | 8775 |
Plantron (HK) Ltd | 6,7 % | 8776 |
Technosource Industrial Ltd | 13,3 % | 8778 |
Visi pārējie ražotāji eksportētāji | 27,4 % | 8999 |
Korejas Republika | Visi ražotāji eksportētāji | 8,1 % | - |
2. pants
Ja nav noteikts citādi, piemēro spēkā esošos noteikumus par muitas nodokļiem.
3. pants
Antidempinga maksājumus ievieš uz četriem gadiem, sākot no šīs regulas spēkā stāšanās dienas.
4. pants
Šī regula stājas spēkā nākamajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 18. februārī

Labels: 3
12
18
4